CELEX: 32021D0326
Language: et
Date: 2021-02-22 00:00:00
Title: Nõukogu otsus (EL) 2021/326, 22. veebruar 2021, liidu nimel võetava seisukoha kohta ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepinguga asutatud kaubanduskomitees seoses XII lisa („Riigihanked“) 1. liite muutmisega

24.2.2021   
               
               
                  ET
               
               
                  Euroopa Liidu Teataja
               
               
                  L 64/8
               
            
         NÕUKOGU OTSUS (EL) 2021/326,
         22. veebruar 2021,
         liidu nimel võetava seisukoha kohta ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepinguga asutatud kaubanduskomitees seoses XII lisa („Riigihanked“) 1. liite muutmisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 91, artikli 100 lõiget 2 ja artikli 207 lõike 4 esimest lõiku koostoimes artikli 218 lõikega 9,
         võttes arvesse ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelist kaubanduslepingut, eriti selle artiklit 191,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit kirjutas ühelt poolt Euroopa Liidu ja selle liikmesriikide ning teiselt poolt Colombia ja Peruu vahelisele kaubanduslepingule (edaspidi „kaubandusleping“) alla kooskõlas nõukogu otsusega 2012/735/EL (1) ja seda on alates 1. märtsist 2013 kohaldatud ajutiselt liidu ja Peruu ning alates 1. augustist 2013 liidu ja Colombia vahel. Kaubanduslepingut muudeti Ecuadori ühinemise protokolliga, (2) millele kirjutati alla 11. novembril 2016 kooskõlas nõukogu otsusega (EL) 2016/2369, (3) ja seda on ajutiselt kohaldatud alates 1. jaanuarist 2017.
                  
               
                     (2)
                  
                  
                     Kaubanduslepingu artiklis 191 on sätestatud kord, mille kohaselt lepinguosaline võib muuta või korrigeerida VI jaotises käsitletud riigihangete reguleerimisala.
                  
               
                     (3)
                  
                  
                     Kaubanduslepingu XII lisa 1. liites on sätestatud, milliste Colombia keskvalitsusasutuste hanked on hõlmatud kaubanduslepingu VI jaotisega („hankijate loetelu“).
                  
               
                     (4)
                  
                  
                     Riigihangete allkomitee 17. oktoobri 2019. aasta kohtumisel Bogotás teavitas Colombia liitu oma kavatsusest ajakohastada hankijate loetelu, lisades sinna kuus pärast 2011. aastat loodud täidesaatva tasandi ametit. Kui läbirääkimised kaubanduslepingu üle 2010. aastal lõpule viidi, rakendasid praegu kõnealustel ametitel olevaid pädevusi ministeeriumide tasandi hankijad.
                  
               
                     (5)
                  
                  
                     Liit ja Colombia on seisukohal, et hankijate loetelu tuleks ajakohastada.
                  
               
                     (6)
                  
                  
                     Seepärast on vaja hankijate loetelu muuta. Liit ja Colombia on seisukohal, et selline ajakohastamine ei vaja kompenseerivaid kohandusi, sest tegemist on kaubanduslepingu artikli 191 lõike 2 punkti a kohase pisimuudatusega.
                  
               
                     (7)
                  
                  
                     Kaubanduslepingu artikli 14 lõike 3 kohaselt koostoimes artikli 12 lõikega 4 saab liidu ja asjaomasele lepingule alla kirjutanud Andide riigi vahelise kaubanduslepinguga asutatud kaubanduskomitees (edaspidi „kaubanduskomitee“) vastu võtta otsuse, kui see otsus on seotud eranditult nendevaheliste kahepoolsete suhetega.
                  
               
                     (8)
                  
                  
                     On asjakohane määrata kindlaks liidu nimel kaubanduskomitees võetav seisukoht, kuna kaubanduslepingu hankijate loetelu muutmise otsus on liidule siduv kooskõlas kaubanduslepingu artikli 14 lõikega 2,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel kaubanduskomitees seoses kaubanduslepingu XII lisa 1. liite A jao 1. alajaos esitatud hankijate loetelu muutmisega, põhineb kaubanduskomitee vastava otsuse eelnõul (4).
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 22. veebruar 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  Nõukogu 31. mai 2012. aasta otsus 2012/735/EL ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise kaubanduslepingu Euroopa Liidu nimel allkirjastamise ja selle ajutise kohaldamise kohta (ELT L 354, 21.12.2012, lk 1).
         
            (2)  Ühelt poolt Euroopa Liidu ja selle liikmesriikide ning teiselt poolt Colombia ja Peruu vahelisele kaubanduslepingule Ecuadori kõnealuse lepinguga ühinemise arvesse võtmiseks lisatud ühinemisprotokoll (ELT L 356, 24.12.2016, lk 3).
         
            (3)  Nõukogu 11. novembri 2016. aasta otsus (EL) 2016/2369 ühelt poolt Euroopa Liidu ja selle liikmesriikide ning teiselt poolt Colombia ja Peruu vahelisele kaubanduslepingule Ecuadori kõnealuse lepinguga ühinemise arvesse võtmiseks lisatud ühinemisprotokolli liidu nimel allkirjastamise ja selle ajutise kohaldamise kohta (ELT L 356, 24.12.2016, lk 1).
         
            (4)  Vt dokument ST 5699/21 veebilehel http://register.consilium.europa.eu.